Beluský, Martin, poslanec NR SR (2022-10-26):
Ďakujem za slovo. Vážené panie poslankyne, páni poslanci, vážený pán podpredseda, vážení prítomní, ja chcem hneď na úvod povedať takú celkom dôležitú vec, keď sa bavíme o kryptomenách. To, že kryptomeny sú rizikové aktívum a nemali by sme zo svojich peňazí, ktoré máme určené na investovanie, minúť asi viac ako 5 až 10 %, teda tak sa to odborne, odborne asi odporúča, aby ľudia nestratili pritom veľké peniaze, pretože máme aj také príklady. Je pravda, čo tu povedal pán predkladateľ, a že máme tu veľký legislatívny dlh, pretože táto časť, táto časť tohto investičného aktíva sa vyvíja veľmi rýchlo. Máme tu nové pojmy, ktoré naša legislatíva nepozná. To by sme sa museli asi zaoberať kryptomenami možno raz za štyri mesiace, aby sme tu dobiehali ten vývoj, ktorý vlastne v týchto kryptomenách zažívame. Na Slovensku nepoužívame kryptomeny na nejaké obchodné transakcie, čiže nechodíte do obchodu nakupovať za kryptomeny. Na Slovensku väčšina ľudí kryptomeny drží kvôli tomu, že veria, že v budúcnosti ich hodnota bude rásť, teda držia to ako takú investíciu, aby si zhodnotili svoje peniaze. Ja osobne teda nepovažujem nákup kryptomien za investovanie. Je to v podstate taká špekulácia, pretože so sebou nesie vysoké riziko. Je veľmi ťažké očakávať, že nejaká konkrétna kryptomena bude na horizonte pár mesiacov alebo na horizonte pár rokov rásť, pretože to je to isté ako očakávať, že CFD kontrakty trafíte napríklad vývoj Forexu. Dobre vieme, že viac ako 80 % takýchto účtov je stratových. A nehovoriac o tom, že veľa ľudí podlieha emóciám a pri opačnom ako očakávanom vývoji ľudia strácajú peniaze, pretože nie sú schopní očakávať, čakať na horizonte niekoľkých rokov. Avšak, čo je dôležité povedať, iná situácia je v prípade, ak sa na kryptomenový trh pozeráme ako na celok, pretože je rozumné vzhľadom na neustále rastúcu digitalizáciu očakávať, že tento trh bude v čase na horizonte niekoľkých rokov narastať. A také nástroje, ktoré sledujú celý trh, a nazývajú, nazývame teda indexy. Máme na Slovensku tiež taký index kryptomenový. Tak môže si každý sám, môže si ho teda vytvoriť sám alebo využiť služby súkromnej spoločnosti, ktorá peniaze investora do indexu rozloží. Avšak sledovanie trhu, respektíve trhovej kapitalizácii znamená vyvažovať svoje portfólio v určitých pravidelných časových horizontoch. Jednu časť kryptomien predať a jednu zase nakúpiť. Cieľom teda nie je špekulovať, ale kopírovať vývoj alebo situáciu na trhu. To je podľa mňa príklad už zodpovedného správania investora, možno ho nazvať teda investíciou a malo by byť štátom podporované ako forma investovania, zhodnocovania súkromných peňazí a teda znižovania závislosti fyzických súkromných osôb od štátu. No a vzhľadom na to, že súčasné investovanie do kryptomien má vysoké daňovo-odvodové zaťaženie, každý pri predaji kryptomeny bez ohľadu na to, prečo tak urobil, musí tento predaj priznať a náležite zdaniť. Preto tento návrh zákona zdaniť iba príjem z odplatného prevodu virtuálnej meny za peniaze, tzv. fiat, alebo z výmeny virtuálnej meny za stablecoin. Taktiež pozitívne vnímam aj ročný test, pri ktorom sa daní predaj kryptomien iba vo výške 7 %, čo podporuje dlhodobú držbu a nie krátkodobé špekulovanie. Teda podporujem tento návrh zákona. Bude mať síce negatívny dopad na verejné financie, avšak v konečnom dôsledku môže zvýšiť a určite aj zvýši obchodovanie a investovanie do kryptomien, čo môže na dlhodobejšom horizonte štátu priniesť ďalšie finančné zdroje. No a na záver ešte chcem upozorniť pána navrhovateľa, že v zákone chýbajú prechodné ustanovenia, pretože budeme musieť upraviť tých, ktorí už virtuálnu menu držia, aby bolo jasné, či sa bude zdaňovať podľa starej legislatívy, alebo v prípade, že by bol zákon prijatý podľa novej legislatívy, verím, že sa to prerokuje v druhom čítaní. Tieto veci sa potom upravia a budeme môcť na Slovensku podporiť takúto formu investovania. Ďakujem pekne za pozornosť.